2002R1040 — DA — 01.01.2005 — 001.001

Dette dokument er et dokumentationsredskab, og institutionerne påtager sig intet ansvar herfor

Ændret ved:









▼B

KOMMISSIONENS FORORDNING (EF) Nr. 1040/2002

af 14. juni 2002

om gennemførelsesbestemmelser vedrørende ydelse af et finansielt plantebeskyttelsesbidrag fra Fællesskabet og om ophævelse af forordning (EF) nr. 2051/97







KOMMISSIONEN FOR DE EUROPÆISKE FÆLLESSKABER HAR — under henvisning til traktaten om oprettelse af Det Europæiske Fællesskab, under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet ( 1 ), senest ændret ved Kommissionens direktiv 2002/36/EF ( 2 ), særlig artikel 23, stk. 5, sidste afsnit, og ud fra følgende betragtninger: (1) Ifølge direktiv 2000/29/EF kan der ydes finansielle EF-bidrag til medlemsstaterne til dækning af udgifter, der direkte vedrører de nødvendige foranstaltninger, som er truffet eller agtes truffet for at bekæmpe skadegørere, der er indslæbt fra tredjelande eller fra andre områder i EF, med henblik på at udrydde dem eller, hvis dette ikke er muligt, begrænse deres udbredelse. (2) Medlemsstaterne kan navnlig ansøge om et finansielt EF-bidrag til specifikke foranstaltninger, som de har truffet eller agter at træffe for at bekæmpe angreb fra skadegørere, der er blevet indslæbt til deres område. Dette bidrag kan højst svare til 50 % af de støtteberettigede udgifter. (3) Anvendelsen af Kommissionens forordning (EF) nr. 2051/97 af 20. oktober 1997 om de nærmere bestemmelser for ydelse af et finansielt plantebeskyttelsesbidrag fra Fællesskabet ( 3 ) har vist, at der er behov for mere detaljerede bestemmelser og navnlig for en præcisering af kravene vedrørende de oplysninger, som medlemsstaterne skal forelægge som begrundelse for en ansøgning om et finansielt EF-bidrag. (4) De nye bestemmelser bør fastlægge, hvilke oplysninger medlemsstaternes ansøgninger om finansielle EF-bidrag skal indeholde, navnlig vedrørende beviserne for det udryddelsesprogram for skadegørere, som der anmodes om et plantebeskyttelsesbidrag til. (5) Ifølge artikel 3, stk. 2, i Rådets forordning (EF) nr. 1258/1999 ( 4 ) skal veterinær- og plantesundhedsforanstaltninger, som gennemføres efter EF-reglerne, finansieres af Den Europæiske Udviklings- og Garantifond for Landbruget, Garantisektionen. Den finansielle kontrol med sådanne foranstaltninger foretages i henhold til artikel 8 og 9 i nævnte forordning. (6) Forordning (EF) nr. 2051/97 bør derfor ophæves. (7) De i denne forordning fastsatte foranstaltninger er i overensstemmelse med udtalelse fra Den Stående Komité for Plantesundhed — ud fra følgende betragtninger: UDSTEDT FØLGENDE FORORDNING:







Artikel 1

1. Ansøgninger fra medlemsstaterne om tildeling af et finansielt plantebeskyttelsesbidrag fra Fællesskabet i henhold til artikel 23, stk. 5, i direktiv 2000/29/EF indgives skriftligt senest den 30. april hvert år af den myndighed, der er omhandlet i direktivets artikel 1, stk. 4, med henblik på behandling det pågældende år og stiles til Kommissionen for De Europæiske Fællesskaber, Generaldirektoratet for Sundhed og Forbrugerbeskyttelse, B-1049 Bruxelles/Brussel, idet dette dog ikke indskrænker anvendelsen af artikel 23, stk. 4, første afsnit, i direktiv 2000/29/EF.

2. Ansøgningerne skal indeholde oplysninger om det udryddelsesprogram for skadegørere, for hvilket der ansøges om et finansielt plantebeskyttelsesbidrag, navnlig:

a) almindelige oplysninger om forekomsten af den pågældende skadegører, herunder den dato, hvor mistanken om dens tilstedeværelse opstod eller blev bekræftet, og den formodede årsag til forekomsten

b) de nødvendige foranstaltninger, der er truffet eller agtes truffet til bekæmpelse af skadegøreren, deres forventede varighed og de opnåede resultater, hvis sådanne foreligger, de faktiske eller anslåede udgifter, der er afholdt eller skal afholdes, og den andel heraf, der er blevet eller vil blive dækket af offentlige midler. Varigheden må ikke overstige to år fra tidspunktet for påvisningen af forekomsten af den pågældende skadegører, undtagen i særligt begrundede tilfælde, hvor der kan indgives yderligere to ansøgninger, hver for en periode på et år.

Artikel 2

1. Med henblik på den behandling, der er omhandlet i artikel 1, stk. 1, indgiver medlemsstaterne et dossier, som for hvert af de af programmet omfattede år skal indeholde:

a) kopi af meddelelsen om tilstedeværelse eller forekomst af den pågældende skadegører i henhold til artikel 16, stk. 1 eller 2, i direktiv 2000/29/EF

b) oplysninger om kontrol, undersøgelser og andre foranstaltninger, der er foretaget med henblik på at bestemme arten og omfanget af forekomsten af den pågældende skadegører, herunder den i den forbindelse anvendte metode

c) den officielle meddelelse med påbud om behandling såsom destruktion, desinfektion, bekæmpelse, sterilisation og andre behandlinger, der skal foretages, samt en officiel beskrivelse og vurdering af resultaterne heraf, med en beskrivelse af de anvendte behandlingsmetoder

d) hvis der ydes betalinger som kompensation for økonomiske tab af anden art end indkomsttab som følge af forbud og/eller begrænsninger som omhandlet i artikel 23, stk. 2, litra c), i direktiv 2000/29/EF, en officielle meddelelse om de beløb, der er betalt eller skal betales, og om beregningsmetoden

e) oplysninger om sendingens identitet i overensstemmelse med artikel 23, stk. 4, i direktiv 2000/29/EF, eller, hvis dette ikke er muligt, begrundelsen for, at sendingen ikke kan identificeres.

2. Desuden forelægger medlemsstaterne, hvor det er relevant, en liste over de beløb, ekskl. moms og afgifter, der er betalt eller skal betales for gennemførelsen af de nødvendige foranstaltninger til bekæmpelse af den pågældende skadegører, med angivelse af den del af beløbene der dækkes af offentlige midler. For hver type sådanne foranstaltninger skal der vedlægges nærmere oplysninger:

a) for kontrol og analyser en oversigt, der bl.a. viser datoer, steder og enhedsomkostninger herfor

b) for behandlinger som omhandlet i stk. 1, litra c), en liste over behandlede bedrifter/steder med en mængdemæssig angivelse af de behandlede planter/arealer

c) for betalinger som omhandlet i stk. 1, litra d), en liste over støttemodtagerne.

Artikel 3

1. For hver modtagen ansøgning fastslår Kommissionen, om plantesundhedsforanstaltningerne har været hensigtsmæssige, og om udgifterne til foranstaltningerne er rimelige.

2. Den pågældende medlemsstat skal på anmodning meddele Kommissionen alle de yderligere oplysninger, som denne har behov for ved sagsbehandlingen.

Artikel 4

1. Kommissionen udarbejder hvert år senest den 15. september en liste over de programmer, som skal tages i betragtning, og til hvilke der derfor vil kunne ydes et finansielt bidrag fra Fællesskabet. For at sikre effektivitet og sammenhæng i forbindelse med bidraget, vil Kommissionen under hensyntagen til udviklingen i plantesundhedssituationen i Fællesskabet foretage en prioritering af de ovenfor omhandlede programmer.

Ved denne prioritering gives der fortrinsret til de programmer, der i videst muligt omfang opfylder følgende kriterier:

— som beskytter det samlede Fællesskabs interesser

— som med den største sandsynlighed vil være effektive

— som indeholder de krævede oplysninger om sendingens identitet.

2. Listen, der skal indeholde angivelse af det foreslåede finansielle EF-bidrag til hvert program, forelægges Den Stående Komité for Plantesundhed til drøftelse. I givet fald angives også nedtrapningsprocenten for det finansielle bidrag.

3. Alle programmer, der opføres på den i stk. 2 nævnte liste, godkendes individuelt efter proceduren i artikel 18 i direktiv 2000/29/EF. Godkendelsen omfatter satsen for det finansielle EF-bidrag, alle eventuelle betingelser, der måtte være knyttet hertil, samt loftet for dette bidrag. ►M1 Der ydes intet finansielt bidrag fra Fællesskabet, hvis de samlede støtteberettigede udgifter pr. år, jf. artikel 4, stk. 1, er på under 25 000 EUR. ◄

Artikel 5

For at kunne modtage betaling af det finansielle EF-bidrag for et godkendt program skal medlemsstaten indgive en anmodning om betaling af det finansielle bidrag, udtrykt i euro, til Kommissionen senest den 30. september i året efter det år, hvor programmet er blevet godkendt.

Medlemsstatens anmodning skal indeholde bevis for betalingerne i form af passende dokumentation såsom bilag og kvitteringer.

Artikel 6

Forordning (EF) nr. 2051/97 ophæves.

Artikel 7

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Den finder anvendelse på ansøgninger, der indgives med henblik på betaling af et finansielt EF-bidrag fra 2003 og fremefter.

Denne forordning er bindende i alle enkeltheder og gælder umiddelbart i hver medlemsstat.